FI Euroopan unionin virallinen lehti C 309/16

Maataloustuotteiden ja elintarvikkeiden maantieteellisten merkintöjen ja alkuperänimitysten suojasta annetun neuvoston asetuksen (EY) N:o 510/2006 6 artiklan 2 kohdassa tarkoitettu hakemuksen julkaiseminen

2010/C 309/08

Tämä julkaiseminen antaa oikeuden vastustaa hakemusta neuvoston asetuksen (EY) N:o 510/2006 (1) 7 artiklassa tarkoitetulla tavalla. Vastaväitteet on toimitettava komissiolle kuuden kuukauden kuluessa tästä julkaisemisesta.

YHTENÄINEN ASIAKIRJA

NEUVOSTON ASETUS (EY) N:o 510/2006

”GÖTTINGER FELDKIEKER”

EY-N:o: DE-PGI-0005-0721-10.10.2008

SMM ( X ) SAN ( )

1. Nimi:

”Göttinger Feldkieker”

2. Jäsenvaltio tai kolmas maa:

Saksa

3. Maataloustuotteen tai elintarvikkeen kuvaus:

3.1 Tuotelaji:

Luokka 1.2 Lihavalmisteet (kuumennetut, suolatut, savustetut jne.)

3.2 Kuvaus 1 kohdassa nimetystä tuotteesta:

Göttinger Feldkieker on sianlihasta valmistettu ilmakuivattu helposti leikattava raakamakkara. Se muistuttaa rakenteeltaan meetvurstia, sillä se on karkeamassainen ja väriltään voimakkaan punainen. Sen perusraaka-aine on tuore sianliha. Optimaalisen laadun takaa varttuneiden, painavien ja pidempään ruokittujen sikojen, erityisesti leikkojen ja imisien, liha. Göttinger Feldkiekerissä on oltava imisien ja leikkojen lihaa vähintään 65 prosenttia, toisin sanoen imisien lihan osuuden on oltava vähintään 40 prosenttia ja leikkojen lihan osuuden vähintään 25 prosenttia. Göttinger Feldkiekerin valmistaminen edellyttää, että leikkojen ja imisien teuraspaino on vähintään 150 kg. Tämä tarkoittaa, että leikkojen ja imisien on oltava vähintään 1-vuotiaita. Varttuneiden ja pidempään ruokittujen sikojen liha on yleisesti ottaen karkeampaa ja kiinteämpää jalostaa. Siksi se soveltuu erityisen hyvin Göttinger Feldkiekerin valmistukseen. Göttinger Feldkiekerin valmistuksessa voidaan käyttää myös porsaiden lihaa, mutta sen osuus saa olla enintään 30–35 prosenttia. Göttinger Feldkiekerin valmistukseen käytetään sian parhaita osia eli lapaa, kinkkua ja kylkeä. Nämä osat soveltuvat erittäin hyvin jalostukseen, ja Göttinger Feldkiekerin erityinen leikkuupinta on osittain niiden ansiota. Kun liha on jauhettu lihamyllyssä, siihen sekoitetaan huolellisesti mausteita (pippuria, korianteria, muskottia ja valkosipulia), mahdollisesti rommia ja pieniä määriä sokeria (dekstroosia ja sakkaroosia), hapatteita lisätyn hiivan kanssa sekä nitriittisuolaa ja tarvittaessa keittosuolaa ja typpihappoa. Jauhettu lihamassa viedään läpimitaltaan mieluiten 70–105 mm:n luonnonsuoliin välttäen ilmataskujen syntymistä. Tavallisesti täyttämisessä käytetään kuplanmuotoisia luonnonsuolia, joissa ”kupla” voi olla venynyt tai mennyt kasaan. Tuotteen muoto tunnetusti vaihtelee, mikä on sallittua. Göttinger Feldkieker on maultaan ei-hapan, lihainen ja aromaattinen. Siinä maistuvat pippuri, korianteri, muskotti ja valkosipuli käytetyistä ainesosista riippuen.

Göttinger Feldkieker on erityisen kuiva makkara. Siitä on kuivattu vähintään 35 prosenttia, ja veden aktiivisuus siinä on 0,88 aw:tä tai alempi. Rasvapitoisuus kutakin 100:a g:aa kohden on 25 g, josta tyydyttyneitä rasvahappoja on 9,4 g. Energiapitoisuus kutakin 100:a g:aa kohden on 329 kcal tai 1 367 kJ, proteiinipitoisuus (g) on 25, hiilihydraattipitoisuus (g) < 1, josta sokereita (g) < 0,5, kuitupitoisuus on < 1 ja natriumpitoisuus 1,6 g.

Göttinger Feldkieker eroaa Göttinger Strackesta muodoltaan, läpimitaltaan ja painoltaan. Göttinger Feldkieker on eri kohdissa eripaksuinen, kun Göttinger Stracke on kauttaaltaan samanpaksuinen. Tämän johdosta niiden kypsymisajat ja maku ovat erilaisia.

3.3 Raaka-aineet (ainoastaan jalostetut tuotteet):

Göttinger Feldkieker valmistetaan yleensä kuivasta ja kiinteämmästä varttuneimpien sikojen lihasta. Varttuneiden sikojen lihan osuuden on oltava vähintään 65 prosenttia. Tällainen liha on erityisen rasvaista, sillä eläimiä on tarkoituksella ruokittu sitä varten. Näin voidaan välttää hapettumisen tuomat muutokset tuotteen kypsymisvaiheessa. Siksi Göttinger Feldkieker ei myöskään eltaannu.

3.4 Rehu (ainoastaan eläinperäiset tuotteet):

—

3.5 Erityiset tuotantovaiheet, joiden on tapahduttava yksilöidyllä maantieteellisellä alueella:

Koko valmistusprosessi.

3.6 Viipalointia, raastamista, pakkaamista jne. koskevat erityiset säännöt:

—

3.7 Merkintöjä koskevat erityiset säännöt:

—

4. Maantieteellisen alueen tarkka rajaus:

Göttingenin kaupungin ympäristö.

5. Yhteys maantieteelliseen alueeseen:

5.1 Maantieteellisen alueen erityisyys:

Göttingenin kaupunki ja sen ympäristö ovat perinteisesti tunnettuja siitä, että niissä on pitkälle kehitettyjä käytännön taitoja ja edistyksellisiä menettelyitä valmistaa lihatuotteita. Göttinger Blasenwurstin suosio ulottuu 1700-luvulle saakka (vrt. erityisesti Günther Meinhardtin ”Die ‚chute Ghöttinger Wurst‘ — eine geschichtliche Dokumentation über die ‚Echte Göttinger Wurst‘” ja muu aineisto, esimerkiksi tarkastaja Hohmannin inventaarioluettelo Göttinger Blasenwurst -lähetyseristä ajalta 1 päivästä lokakuuta 179330 päivään syyskuuta 1794).

Göttinger Feldkiekeriä on 1960-luvulta lähtien valmistettu laajasti Göttingenin kaupungissa ja markkinoitu tällä nimellä Göttingenin alueella.

5.2 Tuotteen erityisyys:

Göttinger Feldkieker on alueellisesti hyvin tunnettu ja arvostettu göttingeniläinen erikoisuus, jolla on hyvä maine. Alueen kuluttajat pitävät sitä erityisenä meetvurstituotteena, joka erottuu muista samankaltaisista tuotteista erityisen makunsa ja ulkonäkönsä vuoksi (vrt. professori Andreas Scharfin tieteellinen raportti ”Göttinger Feldkieker” – Bekanntheit und regionales Ansehen, Ergebnisse einer empirischen Untersuchung, laadittu 18 päivänä maaliskuuta 2005).

Vuonna 2005 tehtyyn kyselyyn osallistuneista 58 prosenttia ilmoitti tietävänsä, mikä Göttinger Feldkieker on. Heistä 81,1 prosenttia piti Göttinger Feldkiekeriä eräänlaisena meetvurstina. Vastaajista 8,3 prosenttia ilmoitti Göttinger Feldkiekerin erityisominaisuudeksi sen päärynän-/ovaalin-/kuplanmuotoisen ulkonäön. Vastaajista 6,5 prosenttia piti tuotteen erityisominaisuutena sen pientä kokoa. Vastaajista 5,3 prosenttia ilmoitti erityisominaisuudeksi sen, että tuote on ilmakuivattu. Lisäksi 4,1 prosenttia vastaajista ilmoitti erityisominaisuudeksi tuotteen ohuuden ja kovuuden/kiinteyden.

Kuluttajia pyydettiin myös vertailemaan Göttinger Feldkiekerin erityisominaisuuksia muihin meetvursteihin. Kyselyn tulos oli se, että Göttinger Feldkieker erottuu muista vastaavista tuotteista makunsa (vastaajat pitivät sitä muun muassa maukkaana/mausteisena ja hyvänmakuisena), ja ulkonäkönsä tai muotonsa (vastaajien mielestä tuotteella oli erityinen muoto tai se oli kuplanmuotoinen) ansiosta. Erityisesti ulkonäkö tai muoto ovat tärkeitä Göttinger Feldkiekerin tunnusmerkkejä, joita myös kuluttajat korostivat (lisätietoja saa edellä mainitun, professori Scharfin raportin kuvasta 8).

Göttinger Feldkieker erityinen maine näkyy myös siinä, miten vastaajat keskimäärin joko olivat samaa tai eri mieltä 13 valmistellusta tuotteen imagoon liittyvästä väittämästä. Vastaajat olivat vahvasti sitä mieltä, että Göttinger Feldkieker on Göttingenin alueelle tyypillinen meetvursti, eivätkä yleensä pitäneet oikeana väittämää, jonka mukaan Göttinger Feldkieker ei ole erityisen perinteinen meetvursti.

Tiivistetysti voidaan sanoa, että tutkimuksen tulos oli se, että vastaajat pitävät Göttinger Feldkiekeriä tuotteena, joka liittyy erityisen vahvasti Göttingenin alueeseen.

5.3 Syy-seuraussuhde, joka yhdistää maantieteellisen alueen seuraaviin: tuotteen laatu tai ominaisuudet (kun kyseessä SAN) tai tuotteen erityislaatu, maine tai muut ominaisuudet (kun kyseessä SMM):

Göttinger Feldkiekerin hyvä maine perustuu siihen, että se on alueellinen perinnetuote. Myös edellä mainittu tutkimus osoittaa, että tuotteen maine perustuu sen alueelliseen alkuperään. Sen vuoksi Göttinger Feldkieker on kuluttajien mielestä tyypillinen alueellinen meetvurstierikoisuus, Göttingenin alueelta peräisin oleva erikoistuote.

Eritelmän julkaisutiedot:

(Asetuksen (EY) N:o 510/2006 5 artiklan 7 kohta)

Markenblatt nro 32, 10.8.2007, osa 7a-aa, s. 14626.

(http://publikationen.dpma.de/DPMApublikationen/dld_gd_file.do?id=82)

(1) EUVL L 93, 31.3.2006, s. 12.